CELEX: 62019CN0537
Language: el
Date: 2019-07-12 00:00:00
Title: Υπόθεση C-537/19: Προσφυγή της 12ης Ιουλίου 2019 — Ευρωπαϊκή Επιτροπή κατά Δημοκρατίας της Αυστρίας

2.9.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 295/12
            
         
      Προσφυγή της 12ης Ιουλίου 2019 — Ευρωπαϊκή Επιτροπή κατά Δημοκρατίας της Αυστρίας
      (Υπόθεση C-537/19)
      (2019/C 295/16)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: L. Haasbeek, M. Noll-Ehlers, P. Ondrůšek)
      
         Καθής: Δημοκρατία της Αυστρίας
      
         Αιτήματα
      
      Η προσφεύγουσα ζητεί από το Δικαστήριο:
      
                  —
               
               
                  να διαπιστώσει ότι η Δημοκρατία της Αυστρίας παρέβη τις υποχρεώσεις που υπέχει από τα άρθρα 2, 28 και 35, παράγραφος 2, της οδηγίας 2004/18/ΕΚ (1), καθόσον ο Stadt Wien (Δήμος Βιέννης)-Wiener Wohnen ανέθεσε απευθείας τη σύμβαση της 25ης Φεβρουαρίου 2012 σχετικά με το κτήριο γραφείων στην οδό Guglstrasse 2-4 στη Βιέννη χωρίς διαδικασία διαγωνισμού και σχετική προκήρυξη·
               
            
                  —
               
               
                  να καταδικάσει τη Δημοκρατία της Αυστρίας στα δικαστικά έξοδα.
               
            
         Λόγοι και κύρια επιχειρήματα
      
      Η Επιτροπή υποστηρίζει ότι ο Δήμος Βιέννης συνήψε, ως αναθέτουσα αρχή, το 2012 σύμβαση μακροχρόνιας μίσθωσης με ιδιώτη ανάδοχο σχετικά με κτήριο γραφείων, προτού ακόμη κατασκευαστεί το κτήριο αυτό. Συναφώς, άσκησε αποφασιστική επιρροή στον σχεδιασμό της εκτέλεσης του έργου, η οποία υπερέβαινε κατά πολύ τις συνήθεις απαιτήσεις που έχει ένας μισθωτής σε σχέση με νεόδμητη οικοδομή.
      Τούτο συνιστά σύμβαση δημοσίων έργων, όπως προκύπτει από τη σχετική νομολογία του Δικαστηρίου περί μίσθωσης, από αναθέτουσες αρχές, σχεδίων έργων που δεν έχουν ακόμη κατασκευαστεί. Δεδομένου ότι δεν διεξήχθη διαδικασία διαγωνισμού, η ανάθεση αποτελεί παράβαση των άρθρων 2, 28 και 35, παράγραφος 2, της οδηγίας 2004/18. Η παράβαση αυτή διαρκεί για όσο χρονικό διάστημα εξακολουθεί να ισχύει η σύμβαση μίσθωσης, η οποία δεν μπορεί να καταγγελθεί νομίμως πριν από το 2040.
      
         (1)  Οδηγία του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης δημόσιων συμβάσεων έργων, προμηθειών και υπηρεσιών (ΕΕ 2004, L 134, σ. 114).